b'\n_START_ARTICLE_\nAgnete og Havmanden\n_START_PARAGRAPH_\nAgnete og Havmanden (Danmarks gamle Folkeviser 38, The Types of the Scandinavian Medieval Ballad A 47) er en dansk folkevise, der har dannet inspiration for en r\xc3\xa6kke danske digtere, herunder Adam Oehlenschl\xc3\xa4ger og H.C. Andersen._NEWLINE_Visen handler om Agnete, der forelsker sig i en havmand, som hun f\xc3\xa5r b\xc3\xb8rn med og bor med p\xc3\xa5 havets bund. Hun forlader ham dog, og vil aldrig se b\xc3\xb8rnene mere. Folkevisen er ogs\xc3\xa5 kendt i i norske og svenske udgaver._NEWLINE_Oprindelsen af Agnete og Havmanden er ukendt, men det er muligvis en skillingsvise fra omkring \xc3\xa5r 1800.\n_START_SECTION_\nHandling\n_START_PARAGRAPH_\nFolkevisen handler om mennesket Agnete, der falder for en havmand. Hun lader sig f\xc3\xb8re ned p\xc3\xa5 havets bund med havmanden, hvor hun er i otte \xc3\xa5r, og f\xc3\xa5r syv s\xc3\xb8nner. Da hun h\xc3\xb8rer kirkeklokkeerne og vil g\xc3\xa5 i kirke f\xc3\xa5r hun lov s\xc3\xa5fremt hun kommer tilbage til sine b\xc3\xb8rn. Hun bliver ogs\xc3\xa5 formanet om ikke at sl\xc3\xa5 sit h\xc3\xa5r ud, sidde med sin moder eller b\xc3\xb8je sig for Herren. Hun g\xc3\xb8r alle tre ting. Da hendes moder sp\xc3\xb8rger, hvor hun har v\xc3\xa6ret de otte \xc3\xa5r, fort\xc3\xa6ller hun, at hun har boet med havmanden, som har givet hende guldb\xc3\xa5nd, fine sko og en harpe._NEWLINE_Herefter tr\xc3\xa6der havmanden op af vandet og tr\xc3\xa6der ind i kirken for at minde hende om, at hendes b\xc3\xb8rn savner hende. Hun afsv\xc3\xa6rger dem og proklamerer, at hun aldrig kommer tilbage.\n_START_SECTION_\nSkulpturer\n_START_PARAGRAPH_\nEn bronzeskulpturgruppe fra 1992 af Suste Bonn\xc3\xa9n med forbillede i denne er placeret som undervandsskulptur p\xc3\xa5 bunden af Slotsholmskanalen (55\xc2\xb040\xe2\x80\xb239.52\xe2\x80\xb3N 12\xc2\xb034\xe2\x80\xb248.11\xe2\x80\xb3\xc3\x98) ved H\xc3\xb8jbro i K\xc3\xb8benhavn. Den blev givet gratis til K\xc3\xb8benhavns Kommune mod at de ville varetage vedligeholdelsen. Skulpturen er oplyst, s\xc3\xa5 man kan se den b\xc3\xa5de nat og dag._NEWLINE_Skulpturen er unik, idet det er en af de eneste skulpturer i Danmark, der befinder sig under vand._NEWLINE_I september 2013 blev det rapporteret at to af figurerne var v\xc3\xa6ltet, og den var voldsomt overgroet af alger samt at belysningen ikke fungerede._NEWLINE_Ved Aarhus R\xc3\xa5dhus st\xc3\xa5r siden 1941 en bronzeskulptur af Johannes C. Bjerg ved navn Agnete og Havmanden.\n_START_SECTION_\nMusik\n_START_PARAGRAPH_\nDen danske komponist Hilda Sehested skrev i 1913 en opera p\xc3\xa5 baggrund af folkevisen._NEWLINE_Den blev i 1914 antaget af Det Kongelige Teater, men ikke opf\xc3\xb8rt._NEWLINE_F\xc3\xb8rst den 5. oktober 2014 blev operaen uropf\xc3\xb8rt af Hilda Sehested Komiteen i samarbejde med Den Fynske Opera.\n_START_SECTION_\nAndet\n_START_PARAGRAPH_\nEt rekonstrueret skib bygget efter Gedesbyskibet har f\xc3\xa5et navnet Agnete efter folkevisen. Gedesbyskibet, der er et handelsskib fra omkring \xc3\xa5r 1300, blev fundet i 1988 p\xc3\xa5 Falster. Rekonstruktionen blev bygget fra 1993-1995 hvorefter det blev s\xc3\xb8sat. Skibet blev bygget af Middelaldercentret ved Nyk\xc3\xb8bing Falster, der bruger skibet som en del af museet samt til forskning.'